Bratislava/Trenčín 9. júla 2018 (HSP/Foto:TASR-Jakub Kotian)
Poslanec Národnej rady Ľuboš Blaha (Smer-SD), je už dlhodobo tŕňom v oku liberálnych politikov a médií kvôli opačnému politickému názoru. Na nedávnom hudobom, no podľa viacerých skôr politickom festivale Pohoda bol dokonca terčom vulgarizmov. Blaha si s takýchto prejavov ťažkú hlavu nerobí, upozorňuje však, že správanie organizátorov festivalu ako aj prítomných pripomína fašistov v 30. rokoch minulého storočia.
"Pripúšťam, mýlil som sa – písal som, že Pohodu navštevujú deti hamburgerov, ktoré sú nenávistné, stádovité a zmanipulované. A oni mi to týmto mimoriadne inteligentným a dôstojným spôsobom dočista vyvrátili. Ďakujem, to je normálne lepšie ako Mazúrek na bratislavskej Hlavnej stanici," pousmial sa Ľuboš Blaha v príspevku na sociálnej sieti.
Doplnil, že viacero známych ho upozornilo, na nenávistné prejavy na festivale Pohoda, s tým, že by mal podať trestné oznámenie "na človeka, čo z Kaščákovho pódia šíril masovú nenávisť". "Ďakujem za všetku podporu, vážim si to, ale to nie je môj štýl. Tvrdo rozdávam a som zvyknutý tvrdo prijímať. Že sa niekomu nepáči moja kritika Pohody a potrebuje to ventilovať – to ma naozaj netrápi. Je dobré, že sa spustila diskusia o tom, ako je Pohoda spolitizovaná a o to mi išlo," vysvetlil.
"Desí ma iná vec. Tá stádovitosť. Tá slepá poslušnosť. Tá smutná konformita mladých. Tá ozaj pripomína zjazdy NSDAP. Len si to predstavte, ako Adolf Hitler ukazuje na Žida a zakričí "Jude" a sfanatizovaný dav nacistov buráca "raus"… a freneticky hajluje. Na Pohode sfanatizovaný dav vysiela vulgárne gesto nenávisti na povel človiečika z pódia. Aby bolo všetkým jasné, koho nenávidieť – moja fotka je v tej chvíli na troch obrovských plátnach. A dav poslušne zdvíha ruky so vztýčeným prostredníkom. Manifestácia čírej nenávisti. Už len zakričať – "Blaha raus!"."
Dodal, že má dve malé deti a bude robiť všetko preto, aby z nich vychoval dobrých a sebavedomých ľudí. "Aby jedného dňa, keď nejaký vodca z tribúny zakričí, aby niekoho nenávideli, oni sa zdvihnú a odídu. Chcem ich vychovať tak, aby sa dokázali vzoprieť davovej psychóze, stádovitosti, konformnosti. Aby neplnili povel vodcu, aj keď to urobia všetci okolo nich. Chcem z mojich detí vychovať osobnosti. Aby sa vždy postavili proti lynčovaniu, proti hromadnej nenávisti, proti fašizmu."
"Keď vidím, čo sa deje na Pohode, obávam sa, že sa vraciame do 30.rokov. Ak má niekto iný názor, treba ho nenávidieť a vyzývať k verejnému lynču. Vulgárne a primitívne."
Opakuje, že už sa s takýmito prejavmi žiť naučil, zažíva ich pravidelne na ulici, na sociálnych sieťach. "Som známy radikálny ľavičiar a žijem v Bratislave – nenávistné prejavy okolia sú pre mňa skoro také samozrejmé, ako že vyjde slnko. Ale toto predsa nemôže byť trend. Toto nemôže byť hlavný prúd. Toto nemôže byť naša mládež. Na tričkách slniečka, no v srdci blen."
Blaha na záver vyzval: "Postavme sa fašizmu, priatelia, kým je ešte čas. Učme naše deti, aby premýšľali vlastnou hlavou a aby mali silu postaviť sa proti prúdu. Postavme sa stádovitosti. Postavme sa zlu. Inak Slovensku čaká temná budúcnosť."
Na koncerte skupiny Trosky v rámci festivalu Pohoda sa na pódiu objavila fotografia poslanca Blahu, pri ktorej raper Vec vyzval, aby mu mladí ľudia ukázali prostredník. A davová psychóza zapracovala (o tomto ako aj ďalších nenávistných prejavoch na festivale, ktorý navštívil aj prezident Kiska, napriek tomu, že opomenul oslavy sviatku sv. Cyrila a Metoda viac v článku).
Hamburger a Havel
K protiblahovskej iniciatíve sa dlhodobo hlási aj mnoho politikov a známych osobností. Jedným z nich je poslanec Martin Poliačik z Progresívneho Slovenska, ktorý sa na Facebooku pochválil fotkou z Pohody. Poliačik pózoval v tričku s Havlom a hamburgerom v ruke. Vraj ide o nočnú moru pre poslanca Blahu.
Beňová: Nerozumiem tomuto konfliktu
Poslankyňa Európskeho parlamentu Monika Beňova sa taktiež vyjadrila k názorom Blahu na multižánrový festival Pohoda. Uviedla, že nerozumie "konfliktu" kolegu Blahu s týmto festivalom a jeho návštevníkmi. "Hudobných festivalov je po Európe veľa, sú rôznych žánrov a fungujú preto, lebo si našli svoje publikum. Áno, aj ja považujem za zvláštne, že Pohoda vytvára priestor pre prezentáciu len jedného politického názoru ale akceptujem, že je to vec organizátorov a nemám právo a ani potrebu do ich rozhodnutia vstupovať. Nakoniec, kto s tým nesúhlasí nemusí tam chodiť a dokonca mnohí účastníci tam prioritne nechodia kvôli politike, ale kvôli hudbe a celkovej atmosfére," poznamenala.
"Čo ale už ide predsa len "cez" je ukazovanie f.ck you gesta. Lebo načo potom hovoríme že chceme slušnejšiu politiku a slušné Slovensko, keď vtedy, keď to môžeme ukázať, tak skĺzneme k strednému prstu. Napríklad také gesto víťazstva by dávalo lepší zmysel a najmä rozumnejší odkaz," napísala Beňová na sociálnej sieti.